*Likumprojekts*

**Grozījumi Elektroenerģijas tirgus likumā**

Izdarīt Elektroenerģijas tirgus likumā (Latvijas Vēstnesis, 2005, Nr.82; 2008, Nr.64; 2011, Nr.117) šādus grozījumus:

**1.Izteikt 1.panta otrās daļas 8. un 9. punktus šādā redakcijā:**

**„8) elektroenerģijas tirdzniecība –** komercdarbība, kas ietver elektroenerģijas iepirkšanu pārdošanai un elektroenerģijas pārdošanu elektroenerģijas lietotājiem;

**9) elektroenerģijas tirgotājs –** komersants (ārvalstu komersanta filiāle), kurš veic elektroenerģijas tirdzniecību kā komercdarbību;”

**2.** Svītrot 1.panta otrās daļas 17.punktu.

**3.Izteikt likuma 11.panta otrās daļas pirmo teikumu šādā redakcijā**:

„Pārvades sistēmas operators var piedalīties elektroenerģijas tirdzniecībā tikai gadījumos, ja tam jānodrošina pēdējā garantētā piegāde šā likuma 34.pantā noteiktajos gadījumos, vai kad elektroenerģijas vai jaudas pirkšana un pārdošana ir nepieciešama sistēmas balansēšanai, palīgpakalpojumu pirkšanai, elektroenerģijas transportēšanas zudumu segšanai, pārvades sistēmas operatora paša patēriņam vai kad sistēmā ir novirze no normālā darbības režīma vai notikusi avārija.”

**4.Izteikt likuma 18.panta trešo daļu šādā redakcijā:**

 „(3) Sadales sistēmas operators var piedalīties elektroenerģijas tirdzniecībā gadījumos, ja tam jānodrošina pēdējā garantētā piegāde šā likuma 34.pantā noteiktajos gadījumos, elektroenerģijas zudumu segšanai sadales sistēmā vai sadales sistēmas operatora paša patēriņam.”

**5.Papildināt likuma 18.pantu pantu ar ceturto daļu šādā redakcijā:**

„(4) Sadales sistēmas operators, uzticot tirgotājam pēdējās garantētās piegādes veikšanu, ievēro atklātas, nediskriminējošas un uz tirgus principiem balstītas procedūras.”

 **6.**Aizstāt visā likumā tekstā vārdus „koģenerācijas elektrostacija” (attiecīgā locījumā) ar vārdiem „koģenerācijas stacija” (attiecīgā locījumā).

**7. Izteikt 28. panta nosaukumu šādā redakcijā:**

„28. pants. Elektroenerģijas ražošana koģenerācijas stacijās ar uzstādīto elektrisko jaudu, kura nepārsniedz 4 megavatus”

**8. Izteikt 28.panta pirmo un piekto daļu šādā redakcijā:**

„(1) Ražotājs, kas elektroenerģiju ražo koģenerācijas stacijā, kuras uzstādītā elektriskā jauda nepārsniedz 4 megavatus, var iegūt tiesības pārdot saražoto elektroenerģiju obligātā iepirkuma ietvaros”;

 „(5) Publiskais tirgotājs atsevišķi uzskaita šā panta trešajā un ceturtajā daļā noteiktajā kārtībā iepirktās elektroenerģijas apjomu un izmaksas. Šā iepirkuma izmaksas sedz visi Latvijas elektroenerģijas galalietotāji proporcionāli savam elektroenerģijas patēriņam, kompensējot publiskajam tirgotājam iepirkuma izdevumus. Kompensējamo izmaksu aprēķinā ņem vērā likumā par valsts budžetu kārtējam gadam noteikto valsts budžeta dotāciju obligātā iepirkuma komponenšu apmēra mazināšanai. Iepirkuma izmaksu attiecināšanas aprēķina metodiku, nosaka regulators.”

**9.** Aizstāt likuma 28.1 panta trešajā daļā, 29.1 panta trešajā daļā vārdus „pārvades sistēmas operators” ar vārdiem „publiskais tirgotājs”.

**10. Izteikt 28.1 panta nosaukumu šādā redakcijā:**

„28.1 pants. Elektroenerģijas ražošana koģenerācijas stacijās ar uzstādīto elektrisko jaudu lielāku par 4 megavatiem”

**11. Izteikt 28.1 panta pirmo daļu šādā redakcijā:**

„(1) Ražotājs, kas elektroenerģiju ražo koģenerācijas stacijā, kuras uzstādītā elektriskā jauda ir lielāka par 4 megavatiem, var iegūt tiesības saņemt garantētu maksu par koģenerācijas stacijā uzstādīto elektrisko jaudu.”

**12. Izteikt 28.1 panta ceturto daļa šādā redakcijā:**

„(4) Publiskais tirgotājs atsevišķi uzskaita šā panta trešajā daļā noteiktajā kārtībā veiktos maksājumus. Izmaksas, ko veido maksājumi par uzstādīto elektrisko jaudu, sedz visi Latvijas elektroenerģijas galalietotāji proporcionāli savam elektroenerģijas patēriņam, kompensējot publiskajam tirgotājam iepirkuma izdevumus. Kompensējamo izdevumu aprēķinā ņem vērā uz likumu par valsts budžetu kārtējam gadam noteikto finanšu līdzekļu dotāciju obligātā iepirkuma komponenšu apmēra mazināšanai. Šo izmaksu attiecināšanas aprēķina metodiku nosaka regulators.”

**13. Izteikt likuma 29.1 panta ceturto daļu šādā redakcijā:**

„(4) Publiskais tirgotājs atsevišķi uzskaita saskaņā ar šā panta trešo daļu veikto maksājumu apjomus. Izmaksas, ko veido maksājumi par uzstādīto elektrisko jaudu, sedz visi Latvijas elektroenerģijas galalietotāji proporcionāli savam elektroenerģijas patēriņam, kompensējot publiskajam tirgotājam iepirkuma izdevumus. Kompensējamo izmaksu aprēķinā ņem vērā likumā par valsts budžetu kārtējam gadam noteikto valsts budžeta dotāciju obligātā iepirkuma komponenšu apmēra mazināšanai Šo izmaksu attiecināšanas aprēķina metodiku nosaka regulators.”

**14. Izteikt likuma 30.panta trešo daļu šādā redakcijā:**

„(3) Publiskais tirgotājs atsevišķi uzskaita šā likuma 29.pantā un šā panta pirmajā, 1.1 un otrajā daļā noteiktajā kārtībā iepirktās elektroenerģijas apjomu un izmaksas. Šā iepirkuma izmaksas sedz visi Latvijas elektroenerģijas galalietotāji proporcionāli savam elektroenerģijas patēriņam, kompensējot publiskajam tirgotājam iepirkuma izdevumus. Kompensējamo izmaksu aprēķinā ņem vērā likumā par valsts budžetu kārtējam gadam noteikto valsts budžeta dotāciju obligātā iepirkuma komponenšu apmēra mazināšanai. Iepirkuma izmaksu attiecināšanas aprēķina metodiku nosaka regulators.”

**15. Izteikt likuma 32.panta trešo daļu šādā redakcijā:**

„(3) Tirgotāji un šā likuma 32.panta pirmās daļas 2.punktā minētie sadales sistēmas operatori, kas izsaka tirdzniecības pakalpojuma piedāvājumus mājsaimniecības lietotājiem, savos piedāvājumos iekļauj universālā pakalpojuma piedāvājumu. Universālā pakalpojuma piedāvājuma nosacījumus un tā izteikšanas veidu nosaka Ministru kabinets.”

**16. Svītrot likuma 32.panta sesto daļu.**

**17.Izteikt likuma 33.panta pirmo un otro daļu šādā redakcijā:**

„(1) Latvijas teritorijā darbojas viens publiskais tirgotājs.

(2) Publiskajam tirgotājam ir šādi pienākumi:

1) iepirkt koģenerācijā saražoto elektroenerģiju šā likuma 28.pantā noteiktajā kārtībā;

2) iepirkt elektroenerģiju, kas saražota, izmantojot atjaunojamos energoresursus, šā likuma 29. un 30.pantā noteiktajā kārtībā;

3) veikt garantētās maksas par uzstādīto elektrisko jaudu maksājumus šā likuma 28.1 un 29.1 pantā noteiktajā kārtībā.”

**18.Svītrot likuma 33.panta trešo un ceturto daļu.**

**19.Izteikt likuma 34.pantu šādā redakcijā:**

**„34. Pēdējā garantētā piegāde**

(1) Galalietotāji, kuriem nav spēkā esošs elektroenerģijas tirdzniecības vai balansēšanas pakalpojuma līgums ar kādu no tirgotājiem un kuri nesaņem universālo pakalpojumu, ir tiesīgi saņemt elektroenerģiju pēdējās garantētās piegādes ietvaros. Pēdējo garantēto piegādi galalietotājiem nodrošina sistēmas operators vai šā likuma 18.panta ceturtās un piektās daļas kārtībā izvēlēts elektroenerģijas tirgotājs.

(2) Sadales sistēmas operators šā likuma 18.panta trešajā daļā noteiktajos gadījumos ir tiesīgs saņemt elektroenerģiju pēdējās garantētās piegādes ietvaros. Pēdējo garantēto piegādi sadales sistēmas operatoram nodrošina tas sistēmas operators, kura tīkliem ir pieslēgts attiecīgais sadales sistēmas operators.

(3) Pēdējās garantētās piegādes cenas noteikšanas un publicēšanas kārtību šā panta pirmajā daļā noteiktajiem galalietotājiem un otrajā daļā minētajiem sadales sistēmas operatoriem nosaka Ministru kabinets tā, lai šī cena motivētu galalietotāju un sadales sistēmas operatoru slēgt elektroenerģijas tirdzniecības vai balansēšanas pakalpojuma līgumu.

**20.Izteikt likuma 35.pantu šādā redakcijā:**

„**35.pants. Galalietotāja tiesības mainīt elektroenerģijas tirgotājus**

(1) Galalietotājam ir tiesības bez ierobežojumiem mainīt elektroenerģijas tirgotāju. Attiecīgais sistēmas operators nodrošina elektroenerģijas tirgotāja maiņu termiņā, kas nepārsniedz 14 dienas.

(2) Ministru kabinets nosaka kārtību, kādā galalietotājs ir tiesīgs mainīt elektroenerģijas tirgotāju.”

**21**. **Papildināt likuma Pārejas noteikumus ar jauniem punktiem šādā redakcijā:**

Ja mājsaimniecības lietotājam nav spēkā esošs tirdzniecības līgums ar kādu no tirgotājiem, kas paredz lietotāja apgādi ar elektroenerģiju no 2014.gada 1.aprīļa, elektroenerģijas piegādi šim lietotājam nodrošina esošais tirgotājs saskaņā ar universālā pakalpojuma piedāvājuma nosacījumiem. Lietotājam ir pienākums atbilstoši norēķināties par saņemtajiem pakalpojumiem.

Ministru kabinets līdz 2013.gada 1.decembrim izdod šā likuma 32.panta trešajā daļā, 34.panta trešajā daļā un 35.panta otrajā daļā minētos noteikumus. Līdz šī normatīvā akta spēkā stāšanās dienai, bet ne ilgāk kā līdz 2014.gada 1.janvārim piemērojami Ministru kabineta 2011.gada 29.novembra noteikumi Nr.914 „Elektroenerģijas tirdzniecības un lietošanas noteikumi”, ciktāl tie nav pretrunā ar šo likumu.

Ministru kabinets līdz 2014.gada 1.septembrim izdod šā likuma 28.panta otrajā un septītajā daļā, 28.1panta otrā un piektā daļā, 29.panta otrajā un ceturtajā daļā un 29.1 panta otrajā daļā minētos noteikumus. Līdz šo normatīvā akta spēkā stāšanās dienai, bet ne ilgāk kā līdz 2014.gada 1.septembrim piemērojami Ministru kabineta 2009.gada 10.marta noteikumi Nr.221 „Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” un Ministru kabineta 2010.gada 16.marta noteikumi Nr.262 „Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību”, ciktāl tie nav pretrunā ar šo likumu.

No 2014.gada 1.aprīļa publiskā tirgotāja pienākumus pilda komersanta, kuram uz šā likuma spēkā stāšanās brīdi bija spēkā esoša elektroenerģijas tirdzniecības licence, meitas sabiedrība un kura ir reģistrēta elektroenerģijas tirgotāju reģistrā.

Publiskā tirgotāja pienākumu pārņēmējs 12 mēnešu laikā no publiskā tirgotāja pienākumu pildīšanas uzsākšanas kompensē iepriekšējam publiskā tirgotāja pienākumu veicējam starpību starp obligātā iepirkuma izmaksām virs tirgus cenas un saņemtajiem obligātā iepirkuma komponentes maksājumiem par laika posmu no 2013.gada 1.janvāra līdz 2013.gada 31.decembrim.

Publiskā tirgotāja pienākumu pārņēmējs 12 mēnešu laikā no publiskā tirgotāja pienākumu pildīšanas uzsākšanas kompensē iepriekšējam publiskā tirgotāja pienākumu veicējam starpību starp obligātā iepirkuma izmaksām virs tirgus cenas un saņemtajiem obligātā iepirkuma komponentes maksājumiem un izmaksāto garantēto maksu par koģenerācijas stacijā uzstādīto elektrisko jaudu par laika posmu no 2014.gada 1.janvāra līdz 2014.gada 31.martam.

No 2014.gada 1.janvāra publiskais tirgotājs veic garantētās maksas par koģenerācijas stacijā uzstādīto elektrisko jaudu maksājumus. Publiskais tirgotājs, ievērojot nediskriminējošu attieksmi, nodrošina iepriekš slēgto līgumu, kas ir pamats maksājumu par koģenerācijas elektrostacijā uzstādīto elektrisko jaudu veikšanai, pārslēgšanu.

Ražotājs, kas elektroenerģiju ražo koģenerācijas stacijā, kuras uzstādītā elektriskā jauda ir lielāka par 4 megavatiem un, kas līdz 2014.gada 1.janvārim ir izmantojis šā likuma 28.pantā noteiktajā kārtībā iegūtās tiesības pārdot saražoto elektroenerģiju obligātā iepirkuma ietvaros, no 2014.gada 1.janvāra saņem garantēto maksu par koģenerācijas stacijā uzstādīto elektrisko jaudu atbilstoši tiem pašiem nosacījumiem par darbības režīmu, termiņiem un jaudas komponentes aprēķinu, kāds uz koģenerācijas staciju attiecās līdz 2014.gada 1.janvārim.

Ražotājs, kurš līdz 2014.gada 1.janvārim ir saņēmis tiesības pārdot koģenerācijas stacijā, kuras uzstādītā elektriskā jauda ir lielāka par 4 megavatiem, saražoto elektroenerģiju obligātā iepirkuma ietvaros, bet nav uzsācis elektroenerģijas pārdošanu publiskajam tirgotājam, ir tiesīgs saņemt garantēto maksu par koģenerācijas stacijā uzstādīto elektrisko jaudu atbilstoši tiem nosacījumiem par darbības režīmu, termiņiem un jaudas komponentes aprēķinu, kāds uz koģenerācijas staciju attiektos, ja tā darbu uzsāktu līdz 2014.gada 1.janvārim, ievērojot visus ar tiesību pārdot elektroenerģiju obligātā iepirkuma piešķiršanu noteiktos nosacījumus.

Papildu šā likuma 33.panta otrajā daļā minētajiem publiskā tirgotāja pienākumiem no 2014.gada 1.janvāra publiskais tirgotājs veic garantētās maksas par uzstādīto elektrisko jaudu maksājumus šā likuma 28.1 un 29.1 pantā noteiktajā kārtībā.

Sabiedrisko pakalpojumu regulēšanas komisija līdz 2014.gada 1.janvārim izdod šā likuma 28.panta piektajā daļā, 28.1 panta ceturtajā daļā,29.1 panta ceturtajā un 30.panta trešajā daļāminētos normatīvos aktus. Līdz šo normatīvo aktu spēkā stāšanās dienai, bet ne ilgāk kā līdz 2014.gada 1.janvārim  piemērojama ar regulatora padomes 2013.gada 28.augusta lēmums Nr.1/9 apstiprinātā „Obligātā iepirkuma komponenšu aprēķināšanas metodika”.

Šā likumprojekta 2., 16., 17., 18., un 19. pants stājas spēkā 2014.gada 1.aprīlī.

Likumprojekts stājas spēkā 2014.gada 1.janvārī.

Iesniedzējs: Ekonomikas ministrs D.Pavļuts

Vīza: Valsts sekretārs J.Pūce

12.09.2013. 15:06

1531

I.Niedrīte, 67013168

Indra.Niedrite@em.gov.lv